**ბუნებრივი გაზის ტრანსპორტირების სისტემაზე მიერთების ხელშეკრულება N ..........................**

 ქ.თბილისი დდ/თთ/წწ

**პრეამბულა**

ხელშეკრულება შემუშავებულია „ელექტროენერგეტიკისა და ბუნებრივი გაზის შესახებ“ საქართველოს კანონისა და საქართველოს ენერგეტიკისა და წყალმომარაგების მარეგულირებელი ეროვნული კომისიის (შემდგომში - კომისია) 2018 წლის 31 აგვისტოს №22 დადგენილებით დამტკიცებული „ბუნებრივი გაზის ქსელის წესების“ (შემდგომში - ბუნებრივი გაზის ქსელის წესები) საფუძველზე.

**მუხლი 1. ზოგადი დებულებები**

1.1. ერთი მხრივ, შპს „საქართველოს გაზის ტრანსპორტირების კომპანია“, დაფუძნებული საქართველოს კანონმდებლობის შესაბამისად, საიდენტიფიცაციო ნომერი 206103722, მისამართი: საქართველო, ქ. თბილისი, 0190, კახეთის გზატკეცილი N21, წარმოდგენილი .....................ის მიერ (შემდგომში - ოპერატორი)

და

მეორე მხრივ, [მაძიებლის დასახელება], დაფუძნებული [რეგისტრაციის ქვეყანა] კანონმდებლობის შესაბამისად, საიდენტიფიცაციო ნომერი ................., მისამართი: [ქვეყანა, ქალაქი, საფოსტო კოდი, ქუჩა, ნომერი], წარმოდგენილი მისი .....................ის მიერ (შემდგომში – მაძიებელი).

შემდგომში ერთობლივად მოხსენიებულნი როგორც - მხარეები, ხოლო ცალ-ცალკე როგორც - მხარე

ვდებთ წინადებარე ხელშეკრულებას.

1.2. ხელშეკრულების მიზანია მხარეთა უფლება-მოვალეობების განსაზღვრა ბუნებრივი გაზის ტრანსპორტირების სისტემაზე მიერთების მოწყობილობა-დანადგარების მშენებლობის განმავლობაში.

1.3. ბუნებრივი გაზის ტრანსპორტირების სისტემასთან მიერთება რეგულირდება მიერთების განაცხადის (საიდენტიფიკაციო კოდი: N\_\_\_\_\_\_\_\_), ამ ხელშეკრულებისა და ბუნებრივი გაზის ქსელის წესების XIV თავის შესაბამისად, რომლის პირობები სავალდებულოა მხარეთათვის შესასრულებლად.

**მუხლი 2. ტერმინთა განმარტება**

2.1. ხელშეკრულებაში გამოყენებული ტერმინები განიმარტება „ელექტროენერგეტიკისა და ბუნებრივი გაზის შესახებ“ საქართველოს კანონის, ბუნებრივი გაზის ქსელის წესებისა და საქართველოს სხვა მოქმედი კანონმდებლობის შესაბამისად, თუ ამავე ხელშეკრულებით სხვა რამ არ არის განსაზღვრული.

**მუხლი 3. ხელშეკრულების საგანი**

3.1. წინამდებარე ხელშეკრულების საგანია ოპერატორის მიერ მაძიებლის მოწყობილობა-დანადგარების ბუნებრივი გაზის ტრანსპორტირების სისტემასთან მისაერთებლად/არსებული მიერთების ცვლილების მიზნით სათანადო სამუშაოების განხორცილება (შემდგომში –სამუშაოები).

3.2. მხარეები თანხმდებიან, რომ ოპერატორი მაძიებლის მოთხოვნის საფუძველზე განახორციელებს შესაბამის სამუშაოებს, ხოლო მაძიებელი დაიცავს წინამდებარე ხელშეკრულებითა და ბუნებრივი გაზის ქსელის წესებით განსაზღვრულ მოთხოვნებს და უზრუნველყოფს მიერთების საფასურის სრულ და დროულ ანაზღაურებას.

**მუხლი 4. მხარეთა ვალდებულებები**

4.1. ოპერატორი ვალდებულია:

4.1.1. დროულად და ჯეროვნად შეასრულოს ამ ხელშეკრულებითა და ბუნებრივი გაზის ქსელის წესებით ნაკისრი ვალდებულებები და შესაბამისი სამუშაოები განახორციელოს კვალიფიციურად და გულმოდგინედ, ექსპლუატაციის წესებისა და უსაფრთხოების ნორმების სრული დაცვით;

4.1.2. უზრუნველყოს, რომ მიერთების წერტილში არსებული მოწყობილობა-დანადგარები, ასევე მიერთების მოწყობილობების მონტაჟი შეესაბამებოდეს ბუნებრივი გაზის ქსელის წესებითა და საქართველოს მოქმედი კანონმდებლობით გათვალისწინებულ მოთხოვნებს.

4.2. მაძიებელი ვალდებულია:

4.2.1. გადაიხადოს მიერთების საფასური ამ ხელშეკრულებისა და ბუნებრივი გაზის ქსელის წესებით განსაზღვრული პირობების შესაბამისად;

4.2.2. უზრუნველყოს მიერთების მის მხარეს (მიერთების წერტილის შემდეგ) არსებული გაზის მოწყობილობა-დანადგარების შესაბამისობა მოქმედი კანონმდებლობით განსაზღვრულ უსაფრთხოების ნორმებთან;

4.2.3. უზრუნველყოს, რომ ის და მისი თანამშრომლები, წარმომადგენლები და ქვეკონტრაქტორები არ დაუშვებენ რაიმე ქმედებას (მოქმედებას ან უმოქმედობას), რომელმაც შეიძლება ზიანი მიაყენოს ტრანსპორტირების სისტემას;

4.2.4. დროულად და ჯეროვნად შეასრულოს ამ ხელშეკრულებითა და ბუნებრივი გაზის ქსელის წესებით გათვალისწინებული სხვა ვალდებულებები.

4.3. ოპერატორი იძლევა გარანტიას, რომ სამუშაოების დასრულებისას მიერთების წერტილის მოწყობილობა-დანადგარები დამონტაჟებული და გამართული იქნება ხელშეკრულებით განსაზღვრული პარამეტრების შესაბამისად, ხოლო მაძიებელი იძლევა გარანტიას, რომ მიერთების მის მხარეს (მიერთების წერტილის შემდეგ) არსებული მოწყობილობა-დანადგარები იქნება უსაფრთხო და ბუნებრივი გაზის მიწოდებისათვის წინამდებარე ხელშეკრულებით განსაზღვრულ პარამეტრებთან შესაბამისი, როგორც შემოწმებამდე, ასევე - შემოწმების შემდეგ.

**მუხლი 5. მიერთების წერტილი**

5.1. ოპერატორის მიერ ასაშენებელ მიერთების წერტილზე მისაერთებელ ობიექტს უნდა ჰქონდეს შემდეგი ტექნიკური მახასიათებლები: [მიეთითება საათობრივი და დღიური ნაკადი, მინიმალური და მაქსიმალური სამუშაო წნევა].

5.2. მიერთების წერტილის შესახებ ინფორმაცია თან ერთვის წინამდებარე ხელშეკრულებას (დანართი N1).

5.3. მიერთების წერტილის შემადგენელი ნაწილები განისაზღვრება ბუნებრივი გაზის ქსელის წესების შესაბამისად.

**მუხლი 6. მიერთების წერტილის მოწყობა**

6.1. მიერთების წერტილის მოწყობის მიზნით, ოპერატორმა ამ ხელშეკრულების მე-3 მუხლის შესაბამისად, უნდა განახორციელოს შემდეგი ქმედებები:

6.1.1. ადმინისტრაციულ პროცედურები - თანხმობებისა და ნებართვების მოპოვება;

6.1.2. მიერთების წერტილის მშენებლობა და მოწყობილობა-დანადგარების მონტაჟი;

6.1.3. ოდორიზაციის სისტემისა (მოთხოვნის არსებობის შემთხვევაში) და აღრიცხვის კვანძის მოწყობა.

6.2. სამუშაოები უნდა წარიმართოს წინამდებარე ხელშეკრულებით წარმოდგენილი გეგმის მიხედვით. სამუშაოების განხორციელების გეგმა თან ერთვის წინამდებარე ხელშეკრულებას დანართი N2-ის სახით. სამუშაოების განხორციელების გეგმით გათვალისწინებული ვადა შეიძლება შეიცვალოს მე-9 მუხლის 9.8 პუნქტით გათვალისწინებული მიზეზების არსებობის შემთხვევაში.

6.3. ოპერატორი უფლებამოსილია, გააფორმოს ქვეკონტრაქტი მთლიანი სამუშაოების ან მისი ნებისმიერი ნაწილის შესასრულებლად; ვერცერთი ასეთი ქვეკონტრაქტი ვერ გაათავისუფლებს ოპერატორს წინამდებარე ხელშეკრულებით ნაკისრი ვალდებულების შესრულებისაგან.

**მუხლი 7. მიერთების საფასური**

7.1. მაძიებელმა ოპერატორს უნდა გადაუხადოს მიერთების საფასური, რომელიც შეადგენს \_\_\_\_\_\_\_\_\_\_ (\_\_\_\_\_\_\_\_\_) ლარს საქართველოს კანონმდებლობით გათვალისწინებული დამატებული ღირებულების გადასახადის ჩათვლით.

7.2. მიერთების საფასური მოიცავს ოპერატორის მიერ მიერთების წერტილის მოწყობისას გაწეულ ხარჯებს და გამოითვლება კომისიის მიერ დამტკიცებული მეთოდოლოგიის საფუძველზე.

7.3. მიერთების საფასურის გადახდა უნდა განხორციელდეს წინამდებარე ხელშეკრულების ხელმოწერიდან 10 (ათი) სამუშაო დღის ვადაში.

7.4. ოპერატორი უფლებამოსილია არ დაიწყოს წინამდებარე ხელშეკრულებით გათვალისწინებული სამუშაოები მაძიებლის მიერ მიერთების საფასურის სრულად გადახდამდე.

**მუხლი 8. მოთხოვნები მაძიებლის ბუნებრივი გაზის მოწყობილობა-დანადგარების მიმართ**

8.1. მიერთების წერტილის ექსპლუატაციაში გაშვებამდე მაძიებლის მოწყობილობა-დანადგარები უნდა შეესაბამებოდეს ბუნებრივი გაზის ქსელის წესებით დადგენილ მოთხოვნებს.

8.2. მაძიებელმა უნდა უზრუნველყოს, რომ მისმა მოწყობილობა-დანადგარებმა არ შეუქმნას საფრთხე ტრანსპორტირების სისტემის გამართულ მუშაობას, ასევე, ოპერატორის თანამშრომლებსა და მესამე პირებს.

8.3. მაძიებელი ვალდებულია, ოპერატორს გაუგზავნოს წერილობითი შეტყობინება მიერთებისთვის მზადყოფნის შესახებ, რომელსაც თან უნდა ახლდეს ბუნებრივი გაზის ქსელის წესებით განსაზღვრული ინფორმაცია/დოკუმენტაცია.

8.4. ოპერატორი 5 (ხუთი) სამუშაო დღის ვადაში ამოწმებს ამ მუხლის 8.3. პუნქტით გათვალისწინებულ წერილობით შეტყობინებას და გასცემს თანხმობას ტრანსპორტირების სისტემაზე მისაერთებლად ან ატყობინებს მაძიებელს დამატებითი ტესტირების საჭიროების შესახებ.

8.5. მაძიებელი ექსპლუატაციას უნდა უწევდეს მიერთების წერტილიდან მის მხარეზე არსებულ ყველა მოწყობილობა-დანადგარს და ვალდებულია:

8.5.1. დაიცვას ოპერატორის მითითებები წარმოებული და მოხმარებული ბუნებრივი გაზის უსაფრთხო გამოყენებისა და მართვის უზრუნველსაყოფად;

8.5.2. დაიცვას საკუთარი მოწყობილობა-დანადგარების ექსპლუატაციისა და უსაფრთხოების წესები;

8.5.3. შეინახოს გაზის მოწყობილობების მონტაჟთან, მოდიფიკაციასა და ექსპლუატაციასთან დაკავშირებული დოკუმენტაცია;

8.5.4. დანიშნოს გაზის მოწყობილობების უსაფრთხო მართვაზე პასუხისმგებელი პირი.

**9. პასუხისმგებლობა**

9.1. მხარეები პასუხისმგებელნი არიან ამ ხელშეკრულებით ნაკისრი ვალდებულებების ჯეროვან შესრულებაზე.

9.2. ხელშეკრულებიდან გამომდინარე მხარეთა პასუხისმგებლობა, უფლებები და ვალდებულებები ემყარება ამ ხელშეკრულებას, ბუნებრივი გაზის ქსელის წესებსა და სხვა მოქმედ კანონმდებლობას.

9.3. მხარე, რომელიც ვერ უზრუნველყოფს ამ ხელშეკრულებიდან გამომდინარე ვალდებულებების შესრულებას ვალდებული იქნება, აუნაზღაუროს მეორე მხარეს მიყენებული ზარალი.

9.4. ოპერატორის ბრალით მიერთების ვადის დარღვევის შემთხვევაში, მაძიებელი უფლებამოსილია, დააკისროს ოპერატორს პირგასამტეხლოს გადახდა მიერთების საფასურის 0,05%-ის ოდენობით ყოველი ვადაგადაცილებული დღისათვის.

9.5. მაძიებლის მიერ მიერთების საფასურის გადახდის ვადის გადაცილების შემთხვევაში, ოპერატორი უფლებამოსილია დააკისროს მაძიებელს პირგასამტეხლოს გადახდა მიერთების საფასურის 0,05%-ის ოდენობით ყოველი ვადაგადაცილებული დღისათვის.

9.6. მაძიებლის მიერ მიერთების საფასურის გადახდის ვადის 5 (ხუთ) კალენდარულ დღეზე მეტი ხნით გადაცილების შემთხვევაში, ოპერატორი უფლებამოსილია ცალმხრივად შეწყვიტოს ხელშეკრულება და მოსთხოვოს მაძიებელს ამ მუხლის 9.5. პუნქტის შესაბამისად დარიცხული პირგასამტეხლოსა და ხელშეკრულების შეწყვეტამდე გაწეული ხარჯების ანაზღაურება.

9.7. მხარე გათავისუფლდება ხელშეკრულების პირობის შეუსრულებლობის გამო პასუხისმგებლობისაგან, თუ შეძლებს დაადასტუროს, რომ ვალდებულების შეუსრულებლობა გამოწვეული იყო ფორსმაჟორით და მხარის მიერ შეუძლებელი იყო ფორსმაჟორული გარემოების თავიდან აცილება მის მიერ უკიდურესად ფრთხილი ზომების გატარებისა და მაქსიმალური გულმოდგინების გამოჩენის მიუხედავად. ფორსმაჟორული შემთხვევის დადგომისას მხარეები იმოქმედებენ ბუნებრივი გაზის ქსელის წესების შესაბამისი ნორმებით დადგენილი პირობების შესაბამისად.

9.8 ოპერატორი თავისუფლდება ამ ხელშეკრულებით ნაკისრი ვალდებულების არაჯეროვანი შესრულების გამო პასუხისმგებლობისგან, თუ:

9.8.1. მაძიებელი ითხოვს მთელი სამუშაოს ან მისი ნებისმიერი ნაწილის ცვლილებას;

9.8.2. ოპერატორი ითხოვს სამუშაოს ან მისი ნებისმიერი ნაწილის ცვლილებას ჯანმრთელობის დაცვის, უსაფრთხოების დაცვის, გარემოს დაცვის ან საოპერაციო მიზნებიდან გამომდინარე;

9.8.3. მაძიებელი ოპერატორს წარუდგენს მიერთების განაცხადით გათვალისწინებული ინფორმაციის ან სპეციფიკაციისაგან განსხვავებულ ახალ ან დამატებით ინფორმაციას, ან ცვლის ან ასწორებს მას;

9.8.4. მაძიებელი ვერ ასრულებს მის მიერ ამ ხელშეკრულებით ნაკისრ ვალდებულებებს;

9.8.5. არსებობს კანონმდებლობით გათვალისწინებული მოთხოვნა, რომელიც არ იყო ცნობილი ან შეუძლებელი იყო მისი წინასწარ გათვალისწინება ოპერატორის მიერ;

9.8.6. უფლებამოსილი ორგანოს ან პირის მიერ ხორციელდება რაიმე ქმედება, რომელიც ხელს უშლის ოპერატორის მიერ ხელშეკრულებით ნაკისრი ვალდებულებების სრულ ან ნაწილობრივ შესრულებას;

9.8.7. ადგილი აქვს ბუნებრივი გაზის ქსელის წესებით გათვალისწინებულ ფორსმაჟორულ გარემოებას.

9.9 ამ მუხლის 9.8 პუნქტით გათვალისწინებულ შემთხვევაში, ოპერატორმა უნდა აცნობოს მაძიებელს, რა გავლენა ექნება აღნიშნული პუნქტით გათვალისწინებულ მიზეზებს სამუშაოების ხანგრძლივობასა და ხარჯზე. ნებისმიერი გაზრდილი ხარჯი უნდა დაემატოს მიერთების საფასურს.

**10. დავების გადაწყვეტა**

10.1. მხარეებს შორის წინამდებარე ხელშეკრულებიდან ან/და ბუნებრივი გაზის ქსელის წესებიდან გამომდინარე დავის წარმოშობის შემთხვევაში, მხარეები გამოიყენებენ მათ ხელთ არსებულ ყველა საშუალებას, რათა ნებისმიერი დავა გადაწყდეს მოლაპარაკების გზით.

10.2. სადავო საკითხის მოლაპარაკების საფუძველზე გადაწყვეტის შეუძლებლობის შემთხვევაში, დავა განიხილება საქართველოს მოქმედი კანონმდებლობის შესაბამისად.

**11. ხელშეკრულების შეწყვეტის პირობები**

11.1. მხარეებს უფლება აქვთ შეწყვიტონ მიერთების ხელშეკრულება წინამდებარე ხელშეკრულებით, ბუნებრივი გაზის ქსელის წესებითა და სხვა მოქმედი კანონმდებლობით გათვალისწინებულ შემთხვევებში.

11.2. თუ ხელშეკრულების შეწყვეტა გამოწვეულია მხარის მიერ ვალდებულების დარღვევით, დამრღვევი მხარე ვალდებულია ხელშეკრულების შეწყვეტის ინიციატორ მხარეს, მისი მოთხოვნის შემთხვევაში, აუნაზღაუროს ხელშეკრულების შეწყვეტით მიყენებული ზარალი.

**12. დასკვნითი დებულებები**

12.1. წინამდებარე ხელშეკრულება და მისგან გამომდინარე მხარეთა უფლება-მოვალეობები, აგრეთვე, ის საკითხები, რომელებიც პირდაპირ არ არის მოწესრიგებული აღნიშნული ხელშეკრულებით რეგულირდება საქართველოს კანონმდებლობის შესაბამისად.

12.2. მხარეთა მიერ განხორციელებულ საქმიანობასთან დაკავშირებული ნებისმიერი ინფორმაცია, მხარეთა შორის მონაცემთა ელექტრონული გაცვლის შედეგად მიღებული ნებისმიერი ინფორმაციის ჩათვლით, არის კონფიდენციალური, გარდა ბუნებრივი გაზის ქსელის წესებითა და სხვა მოქმედი კანონმდებლობით გათვალისწინებული შემთხვევებისა. დაუშვებელია კონფიდენციალური ინფორმაციის გამჟღავნება მესამე მხარისათვის, გარდა იმ შემთხვევისა, როდესაც არსებობს იმ პირის წერილობითი თანხმობა, რომელსაც ეხება აღნიშნული ინფორმაცია. კონფიდენციალურობის დაცვის ვალდებულება მხარეთათვის ძალაში რჩება ხელშეკრულების შეწყვეტიდან 3 (სამი) წლის განმავლობაში.

12.3. მხარეები ვალდებულნი არიან წერილობით აცნობონ ერთმანეთს ხელშეკრულების მე-13 მუხლში აღნიშნული ნებისმიერი რეკვიზიტის ცვლილების შესახებ ასეთი ცვლილების განხორციელებიდან არაუგვიანეს 3 (სამი) სამუშაო დღისა, წინააღმდეგ შემთხვევაში, ნებისმიერი სახის წერილობითი დოკუმენტი (შეტყობინება, ინვოისი, მოთხოვნა და სხვა) ხელშეკრულების მე-13 მუხლში მითითებულ რეკვიზიტებზე გაგზავნის შემთხვევაში, განიხილება მხარისათვის სათანადოდ მიწოდებულად.

12.4. წინამდებარე ხელშეკრულების დანართები წარმოადგენს მის განუყოფელ ნაწილს.

12.5. წინამდებარე ხელშეკრულება შედგენილია ქართულ ენაზე თანაბარი იურიდიული ძალის მქონე 2 (ორ) ეგზემპლარად. მხარეებს შესანახად გადაეცემათ თითო ეგზემპლარი.

12.6. არცერთი შეთანხმება, რომელიც ცვლის ან უარს ამბობს წინამდებარე ხელშეკრულების რომელიმე დებულების გამოყენებაზე, არ იქნება იურიდიული ძალის მქონე, თუ იგი არ იქნა წერილობით შედგენილი და ხელმოწერილი ორივე მხარის უფლებამოსილი წარმომადგენლის მიერ.

12.7. წინამდებარე ხელშეკრულების რომელიმე დებულების გაბათილება/გაუქმება არ გამოიწვევს საკუთრივ ხელშეკრულების გაბათილებას/გაუქმებას. აგრეთვე, თუ წინამდებარე ხელშეკრულების რომელიმე დებულება შეიცავს ხარვეზს ან ეწინააღმდეგება საქართველოს კანონმდებლობას, რის გამოც მისი შესრულება შეუძლებელია, აღნიშნული არ მოახდენს გავლენას სხვა დებულებების მოქმედებაზე და წინამდებარე ხელშეკრულების დანარჩენი დებულებები უცვლელად რჩება ძალაში.

**13. მხარეთა რეკვიზიტები**

**ოპერატორი**

**შპს „საქართველოს გაზის ტრანსპორტირების კომპანია“**

იურიდიული მისამართი: საქართველო, ქ. თბილისი, კახეთის გზატკეცილი N21

საიდენტიფიკაციო კოდი: 206103722

ტელეფონის ნომერი:

ელ. ფოსტა:

ანგარიშის N GE15BG0000000175520100

ბანკის კოდი: BAGAGE22

**მაძიებელი**

\_\_\_\_\_\_\_\_\_\_\_\_\_\_\_\_\_\_\_\_\_

იურიდიული მისამართი: \_\_\_\_\_\_\_\_\_\_\_\_

საიდენტიფიკაციო კოდი: \_\_\_\_\_\_\_\_\_\_\_\_

ტელეფონის ნომერი:

ელ. ფოსტა:

ანგარიშის N \_\_\_\_\_\_\_\_\_\_\_\_\_\_\_\_

ბანკის კოდი: \_\_\_\_\_\_\_\_\_\_\_\_

ხელმოწერები:

***ოპერატორი მაძიებელი***

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

სახელი და გვარი სახელი და გვარი

თანამდებობა თანამდებობა

თარიღი თარიღი

**დანართი N1. ინფორმაცია მიერთების წერტილის შესახებ**

**1. მიერთების წერტილის ადგილი**

1. მდებარეობა (მიწის საკადასტრო გეგმა, რუკა ან სხვა დოკუმენტი) მაგისტრალური გაზსადენიდან უახლოეს წერტილში მიერთების დეტალებთან ერთად, სადაც მითითებული იქნება ყველა ნაგებობის, განლაგების, სადგურის, მოწყობილობის მდებარეობა:
2. მიერთების წერტილის ტიპი

**დანართი N2. მიერთების სამუშაოების გეგმა**

|  |  |
| --- | --- |
| **ხელშეკრულების გაფორმების (სამუშაოების დაწყების) თარიღი** | (დდ.თთ/წწწწ) |
| ნებართვებისა და თანხმობების მოსაპოვებლად განსაზღვრული სავარაუდო დრო | (.. თვე) |
| მშენებლობისათვის საჭირო დრო | (.. თვე) |
| ოდორიზაციის სისტემისა და აღრიცხვის კვანძის მოსაწყობად საჭირო დრო (საჭიროების შემთხვევაში) | (.. დღე) |
| **სამუშაოების მთლიანი ხანგრძლივობა** | (... დღე) |
| მიერთების შემოწმებისთვის განსაზღვრული სავარაუდო თარიღი | (დდ.თთ/წწწწ) |